b'\n_START_ARTICLE_\nK\xc3\xbcltepe\n_START_SECTION_\nZgodovina\n_START_PARAGRAPH_\nKane\xc5\xa1 je bil naseljen neprekinjeno od bakrene dobe do rimskega obdobja in cvetel kot pomembno hatsko, hetitsko, in huritsko mesto. Od 21. do 18. stoletja pr. n. \xc5\xa1t. je bila v njem velika trgovska kolonija (k\xc4\x81rum) Starega asirskega imperija. Vse ka\xc5\xbee, da je bil k\xc4\x81rum  upravno in distribucijsko sredi\xc5\xa1\xc4\x8de celotne mre\xc5\xbee asirskih kolonij v Anatoliji. Izro\xc4\x8dilo pravi, da se je  kralj Kane\xc5\xa1a Zipani s \xc5\xa1e sedemnajst drugimi lokalnimi mestnimi kralji uprl asirskemu kralju Naram-Sinu Akadskemu (vladal okoli 2254-2218 pr. n. \xc5\xa1t.).\n_START_SECTION_\nNe\xc5\xa1a\n_START_PARAGRAPH_\nKralj Zalpuve Uhna je napadel Kane\xc5\xa1 in   odnesel mestnega idola \xc5\xa0iu\xc5\xa1a. Kralj Ku\xc5\xa1are Pithana je "pono\xc4\x8di na silo" osvojil Ne\xc5\xa1o, vendar "ni nikomur povzro\xc4\x8dil nobenega zla". Ne\xc5\xa1a se je Pithani uprla, vendar je njegov sin Anita upor zadu\xc5\xa1il in Ne\xc5\xa1o izbral za svojo prestolnico. Anita je zatem napadel Zalpuvo, ujel njenega kralja Huzijo, in v Na\xc5\xa1o vrnil idola \xc5\xa0iu\xc5\xa1a. _NEWLINE_V 17. stoletju pr. n. \xc5\xa1t. so Anitovi nasledniki prestolniso preselili v Hatu\xc5\xa1o in ustanovili dinastijo hetitskih kraljev. Prebivalci so hetitski jezik imenovali ne\xc5\xa1ili \xe2\x80\x93 jezik Ne\xc5\xa1e.\n_START_SECTION_\nK\xc3\xa2rum Kane\xc5\xa1\n_START_PARAGRAPH_\nZa zgodovinarje najbolj zanimiva mestna \xc4\x8detrt  je k\xc3\xa2rum, del mesta, ki v bakreni dobi ni bil v pristojnosti mestne administracije  ampak v pristojnosti asirskih trgovcev. Dokler je blago ostalo v k\xc3\xa2rumu, zanj ni bilo treba pla\xc4\x8dati nobenih pristojbin. V akad\xc5\xa1\xc4\x8dini, ki je bila takratna lingua franca Bli\xc5\xbenjega vzhoda, beseda k\xc3\xa2rum pomeni pristani\xc5\xa1\xc4\x8de. Kasneje se je njen pomen raz\xc5\xa1iril na trgovsko kolonijo, ne glede na to, ali je bila ob vodi ali ne. _NEWLINE_K\xc4\x81rum  je imelo tudi  ve\xc4\x8d drugih anatolskih mest, najve\xc4\x8dji pa je bil v Kane\xc5\xa1u. V njem so bili ve\xc4\x8d stoletij razen trgovcev naseljeni tudi asirski vojaki. Trgovali so z lokalnim kositrom in volno in ju zamenjavali z luksuznimi predmeti, \xc5\xbeivili, za\xc4\x8dimbami in tkaninami iz Asirije in Elama. _NEWLINE_Ostanki k\xc4\x81ruma tvorijo velik okrogel gri\xc4\x8d (tell) s premerom 500 m in vi\xc5\xa1ino 20 m.  Naselje je bilo ve\xc4\x8dkrat zgrajeno na ru\xc5\xa1evinah prej\xc5\xa1njega naselja. Najstarej\xc5\xa1i sloji so iz prazgodovine, najmlaj\xc5\xa1i pa iz zgodnjega hetitskega obdobja. K\xc4\x81rum  je proti koncu slojev II in Ib uni\xc4\x8dil po\xc5\xbear. Prebivalci so v obeh po\xc5\xbearih izgubili ve\xc4\x8dino svojega premo\xc5\xbeenja, ki je postalo zakladnica za sodobne arheologe. _NEWLINE_Med najdbami so \xc5\xa1tevilne \xc5\xbegane glinaste tablice. Na nekaterih so odtisi valjastih pe\xc4\x8datnikov. Na tablicah so dokumentirane vsakdanje dejavnosti, na primer trgovanje asirske kolonije z mestno dr\xc5\xbeavo A\xc5\xa1ur in lokalnim prebivalstvom. Trgovanje je potekalo bolj na dru\xc5\xbeinski kot dr\xc5\xbeavni ravni. Zapisi iz  K\xc3\xbcltepeje so najstarej\xc5\xa1i dokumenti iz Anatolije. Pisani so v stari asir\xc5\xa1\xc4\x8dini, vendar vsebujejo veliko hetitskih sposojenk in imen in so kot taki prvi dokumenti, pisani v kak\xc5\xa1nem indoevropskem jeziku. Ve\xc4\x8dina arheolo\xc5\xa1kih najdb je zna\xc4\x8dilna za Anatolijo in ne Asirijo, raba obeh klinopisov in nare\xc4\x8dij pa je najbolj\xc5\xa1i dokaz za asirsko prisotnost v Anatoliji.\n_START_SECTION_\nDatiranje Var\xc5\xa1ama saraja\n_START_PARAGRAPH_\nSloj II je bil v po\xc5\xbearu popolnoma uni\xc4\x8den, zato  dendrokronolo\xc5\xa1ko preu\xc4\x8devanje ostankov lesa ni bilo mogo\xc4\x8de. Leta 2003 so raziskovalci z Univerze Cornell ve\xc4\x8dino lesa iz gradb Var\xc5\xa1ama saraja v sloju Ib v drugem delu mesta datirali v leto 1832 pr. n. \xc5\xa1t. in obnove do leta 1779 pr. n. \xc5\xa1t.'